मिथिला माध्यमिकी परिक्रमा जनकपुर आइपुग्यो
मिथिलाञ्चलको बहुचर्चित धार्मिक एवम् सांस्कृतिक उत्सव मिथिला माध्यमिकी परिक्रमा आज (सोमबार) जनकपुरधाम आइपुगेको छ । फागुन ८ गते औँसीका दिन धनुषाको कचुरीस्थित मिथिलाविहारी मन्दिरबाट सुरु भएको परिक्रमा आज जनकपुरधाम आइपुगेको हो ।
विजयकुमार साह ढल्केवर, फागुन २२ गते । मिथिलाञ्चलको बहुचर्चित धार्मिक एवम् सांस्कृतिक उत्सव मिथिला माध्यमिकी परिक्रमा आज (सोमबार) जनकपुरधाम आइपुगेको छ । फागुन ८ गते औँसीका दिन धनुषाको कचुरीस्थित मिथिलाविहारी मन्दिरबाट सुरु भएको परिक्रमा आज जनकपुरधाम आइपुगेको हो ।मिथिलाविहारी मन्दिरबाट सुरु भएको परिक्रमा हनुमानगढी, भारतको कल्याणेश्वर, गिरिजास्थान, मटिहानी, जलेश्वर, मडइ, ध्रुवकुण्ड, कञ्चनवन, पर्वता, धनुषाधाम, सत्तोषर, औरही, करुणा, विशौल हुँदै जनकपुरधाम आइपुगेको हो ।जनकपुरधाम आइपुगेका परिक्रमा यात्री तथा श्रद्धालु राति बारहबिघा मैदानमा विश्राम गर्नेछन् । मङ्गलबार बिहान जनकपुरधामको अन्तरगृह परिक्रमा गरेपछि १५ दिवसीय परिक्रमा विधिवत सम्पन्न हुनेछ ।  १५ दिवसीय परिक्रमामा भाग लिन नसकेका श्रद्धालु अन्तरगृह परिक्रमामा सहभागी हुने गर्दछन् । अन्तरगृह परिक्रममा सहभागी हुन पाए पनि मोक्ष प्राप्ती हुने जनविश्वास रहेको छ । नेपाल–भारत दुबै देशको धार्मिक सांस्कृतिक एवम् पारम्परिक सद्भावका प्रतीक माध्यमिकी परिक्रमा यात्रा नेपाल र भारतमा गरी १५ ठाउँमा विश्रामस्थल छन् । यी सबै स्थानमा परिक्रमाका यात्रीलाई स्थानीयवासीले उत्साहका स्वागत साथ सेवा सत्कार गरेका थिए । यस पटक स्थानीय सरकार पनि व्यवस्थापनमा जुटेका थिए । परिक्रमाअन्तर्गत विश्रामस्थलमा पर्ने स्थानीय सरकारले साधुसन्त तथा भक्तजनका लागि भोजन, पानी, विद्युत, अस्थायी शौचालय, स्वास्थ्य शिविर व्यवस्थाको व्यवस्था मिलाएको थियो । परिक्रमामा सहभागी यात्रीले नेपालका १०७ एवम् भारतको २६ गरी १३३ किलोमिटर भूमिको पैदलयात्रा तय गरेका थिए । 